โบรกฯประสานเสียงเชียร์ “ซื้อ” MINT หลังโชว์กำไร Q2 ดีเกินคาด! รับปันผล “NH Hotel” 359 ลบ.
โบรกฯประสานเสียงเชียร์ “ซื้อ" MINT หลังโชว์กำไร Q2 ดีเกินคาด! รับปันผล “NH Hotel” 359 ลบ.
9 ส.ค. 2561

ผู้สื่อข่าวรายงานว่า วานนี้ (8 ส.ค.61) บริษัท ไมเนอร์ อินเตอร์เนชั่นแนล จำกัด (มหาชน) หรือ MINT รายงานผลการดำเนินงานงวดไตรมาส 2/2561 มีกำไรสุทธิเติบโตที่ระดับ 1.21 พันล้านบาท เพิ่มขึ้น 64% จากช่วงเดียวกันปีก่อนที่มีกำไร 736.79 ล้านบาท ขณะเดียวกัน งวด 6 เดือนมีกำไร 2.92 พันล้านบาท เพิ่มขึ้น 10% จากช่วงเดียวกันปีก่อนมีกำไร 2.66 พันล้านบาท
โดยในไตรมาส 2/2561 บริษัทมีรายได้รวม 1.51 หมื่นล้านบาท เพิ่มขึ้น 13% จากช่วงเดียวกันของปีก่อนที่มีรายได้รวม 1.34 หมื่นล้านบาท โดยเป็นผลมาจากการเติบโตของธุรกิจโรงแรมและธุรกิจจัดจำหน่ายและรับจ้างผลิต รวมถึงรายได้ส่วนเพิ่มจากคอร์บิน แอนด์ คิง เงินปันผลจากการลงทุนในเอ็นเอช โฮเทล กรุ๊ป จำนวน 359 ล้านบาท (ก่อนหักค่าใช้จ่ายที่เกี่ยวข้องและภาษีเงินได้ จำนวน 144 ล้านบาท) และผลกำไรที่เกิดขึ้นครั้งเดียวจากการซื้อเบนิฮานาในราคาต่ำกว่ามูลค่ายุติธรรม จำนวน 121 ล้านบาท ตามมาตรฐานการบัญชีไทย
ทั้งนี้ บริษัทคาดว่าการเข้าลงทุนในเอ็นเอช โฮเทล กรุ๊ป มีโอกาสในการสร้างมูลค่าเพิ่มร่วมกันในด้านแพลตฟอร์มการให้บริการโรงแรมชั้นนำในทวีเอเชีย-ยุโรป จากความร่วมมือระหว่างบริษัทกับเอ็นเอช โฮเทล กรุ๊ป จะทำให้ทั้ง 2 กลุ่มรวมกันมีฐานการให้บริการโรงแรมใหญ่เป็นอันดับที่ 19 ของโลก ตามจำนวนห้องพัก ขนาดธุรกิจที่ใหญ่ขึ้นจะช่วยปรับปรุงประสิทธิภาพในการดำเนินงานให้ดีขึ้น เช่น โอกาสในการลดค่าธรรมเนียมจากผู้ให้บริการด้านการจองที่พักโรงแรมผ่านช่องทางออนไลน์ มีช่องทางการตลาดที่ดีขึ้น มีประสิทธิภาพในการจัดซื้อและขนส่ง และโอกาสในการลดต้นทุนการลงทุนด้านเทคโนโลยีและแพลตฟอร์มออนไลน์ร่วมกัน
อีกทั้งยังช่วยเพิ่มโอกาสในการสร้างการเติบโตของรายได้จากทวีปยุโรปและเพิ่มสัดส่วนรายได้จากตลาดที่พัฒนาแล้ว โดยหากบริษัทเข้าถือหุ้นในเอ็นเอช โฮเทล กรุ๊ปในสัดส่วน 51-55% ตามที่ได้ตั้งไว้ คาดว่าจะมีการกระจายความเสี่ยงของกลุ่มธุรกิจได้ดียิ่งขึ้น ในขณะที่ยังรักษาการเป็นบริษัทในตลาดที่กำลังพัฒนา โดยคาดว่าจะมีสัดส่วนกำไรสุทธิจากตลาดที่กำลังพัฒนามากกว่า 65% ของกำไรสุทธิ
ด้านนักวิเคราะห์ บล.ทรีนีตี้ ระบุในบทวิเคราะห์ว่า ขณะนี้คงคำแนะนำ “ซื้อ” หุ้น MINT ในราคาเป้าหมาย 48.00 บาทต่อหุ้น หลัง MINT ได้ให้ความแน่ชัดเกี่ยวกับการลงทุนใน NH Hotel Group และทางผู้บริหารให้ความเชื่อมั่นว่าจะไม่มีการเพิ่มทุน ส่วนผลการดำเนินงานของ MINT เองมีโอกาสที่จะบรรลุเป้าหมายในช่วงที่เหลือปี โดยไตรมาส 4 จะเป็นช่วงที่ผลประกอบการโดดเด่นทั้งกลุ่มร้านอาหารและโรงแรม
พร้อมคาดการณ์กำไรสุทธิปี 2561 ที่ระดับ  6.92 พันล้านบาท โดยที่ในครึ่งแรกปี 61 มีกำไรสุทธิอยู่ที่ระดับ 2.92 พันล้านบาท หรือนับเป็น 42% ของที่คาดการณ์ ซึ่งเชื่อว่าผลประกอบการในไตรมาส 3/2561 จะได้รับการสนับสนุนจากการท่องเที่ยวในโปรตุเกส และในไตรมาส 4/2561 จะกลับมาเป็นช่วง High Season ของการท่องเที่ยวอีกครั้ง และคาดว่า RevPar จะสามารถเติบโต Double Digits ได้
อีกทั้ง จำนวนนักท่องเที่ยวที่เดินทางมาประเทศไทยยังคงเติบโตอย่างต่อเนื่องแม้ว่าธุรกิจกลุ่มร้านอาหารจะยังคงถูกกดดัน แต่การปิดสาขาที่ขาดทุนในจีนและสิงคโปร์จะช่วยให้อัตราการทำกำไรของ MINT สูงขึ้น และทั้งปี 2561 เราเชื่อว่าฮับที่จีนจะมี TSSG เป็นบวก จากการปรับปรุงเมนูและการขยายสาขาในตัวเมือง Tier 1
ส่วนนักวิเคราะห์ บล.ดีบีเอส วิคเคอร์ส (ประเทศไทย) ระบุในบทวิเคราะห์ คงคำแนะนำ “ซื้อ” หุ้น MINT ในราคาพื้นฐาน 46 บาทต่อหุ้น หลังรายงานผลการดำเนินงานงวดไตรมาส 2/61 มีกำไรเติบโต 64% จากช่วงเดียวกันปีก่อน ขณะที่คาดว่าในช่วงครึ่งหลังของปีนี้ MINT จะมีกำไรปรับตัวขึ้นอย่างแข็งแกร่ง
ด้านราคาหุ้น MINT ณ เวลา 11.48 น. อยู่ที่ระดับ 38.75 บาท ราคาไม่เปลี่ยนแปลง สูงสุดที่ระดับ 39 บาท ต่ำสุดที่ระดับ 38.75 บาท มูลค่าการซื้อขาย 110.79 ล้านบาท